P9_TA(2021)0474

Multilateralni pregovori uoči 12. ministarske konferencije WTO-a u Ženevi od 30. studenoga do 3. prosinca 2021.

Rezolucija Europskog parlamenta od 25. studenoga 2021. o multilateralnim pregovorima uoči 12. ministarske konferencije WTO-a u Ženevi od 30. studenoga do 3. prosinca 2021. (2021/2769(RSP))

(2022/C 224/08)

Europski parlament,

— uzimajući u obzir Sporazum iz Marakeša od 15. travnja 1994. o osnivanju Svjetske trgovinske organizacije (WTO),

— uzimajući u obzir Ministarsku deklaraciju WTO-a iz Dohe od 14. studenoga 2001. (1),

— uzimajući u obzir svoje prethodne rezolucije o WTO-u, osobito one od 15. studenoga 2017. o multilateralnim pregovorima uoči 11. ministarske konferencije WTO-a (2), od 29. studenoga 2018. naslovljenu „WTO: smjernice za budućnost” (3) i od 28. studenoga 2019. o krizi žalbenog tijela WTO-a (4),

— uzimajući u obzir svoju rezoluciju od 20. svibnja 2021. o ubrzanju napretka i borbi protiv nejednakosti u cilju iskorjenjivanja AIDS-a kao prijetnje javnom zdravlju do 2030. (5),

— uzimajući u obzir svoju rezoluciju od 10. lipnja 2021. naslovljenu „Odgovor na globalni izazov bolesti COVID-19: učinci izuzeća od primjene Sporazuma WTO-a o trgovinskim aspektima prava intelektualnog vlasništva (TRIPS) na cjepiva, lijekove i opremu protiv bolesti COVID-19 te na povećanje proizvodnje i proizvodnih kapaciteta u zemljama u razvoju” (6),

— uzimajući u obzir zaključni dokument usvojen konsenzusom 7. prosinca 2018. na godišnjoj sjednici Parlamentarne konferencije o Svjetskoj trgovinskoj organizaciji u Ženevi (7),

— uzimajući u obzir rezultate 11. ministarske konferencije održane u prosincu 2017. u Buenos Airesu, među kojima i niz ministarskih odluka, iako na njoj nije bilo moguće donijeti Ministarsku deklaraciju,

— uzimajući u obzir Deklaraciju WTO-a iz Buenos Airesa o ženama i trgovini od 12. prosinca 2017., kao i zajedničke izjave o elektroničkoj trgovini, olakšavanju ulaganja i o mikropoduzećima te malim i srednjim poduzećima (MMSP-ovi), donesene 13. prosinca 2017.,

— uzimajući u obzir UN-ove ciljeve održivog razvoja,

— uzimajući u obzir Pariški sporazum u sklopu Okvirne konvencije Ujedinjenih naroda o promjeni klime (UNFCCC), koji je na snazi od studenoga 2016.,

— uzimajući u obzir zajedničku izjavu s trilateralnog sastanka ministara trgovine Sjedinjenih Američkih Država, Japana i Europske unije donesenu 14. siječnja 2020.,

— uzimajući u obzir Ministarsku deklaraciju s Balija od 7. prosinca 2013. o držanju javnih rezervi u svrhu sigurnosti hrane,

— uzimajući u obzir dokument za raspravu Komisije od 18. rujna 2018. o modernizaciji WTO-a,

— uzimajući u obzir Komisijinu reviziju trgovinske politike i njezin prilog naslovljen „Reforma WTO-a: prema održivom i učinkovitom multilateralnom trgovinskom sustavu”,

— uzimajući u obzir inicijativu o trgovini i zdravlju Skupine iz Ottawe (8),

— uzimajući u obzir Komunikaciju EU-a Glavnom vijeću WTO-a od 4. lipnja 2021. o hitnim odgovorima trgovinske politike na krizu uzrokovanu bolešću COVID-19,

— uzimajući u obzir šesto izvješće o ocjeni Međuvladinog panela o klimatskim promjenama (IPCC) (9),

— uzimajući u obzir članak 132. stavak 2. Poslovnika,

— uzimajući u obzir prijedlog rezolucije Odbora za međunarodnu trgovinu,

A. budući da je WTO osnovan kako bi se promicala liberalizacija trgovine robom i uslugama, jačao multilateralizam i poticao otvoren, uključiv i nediskriminirajući multilateralni trgovinski sustav utemeljen na pravilima; budući da je trgovina bitan i ključni instrument za podržavanje i dopunjavanje napora za poticanje održivog rasta i poboljšanje životnog standarda, osiguravajući punu zaposlenost te velik i neprekidno rastući obujam stvarnog prihoda u skladu s ciljem održivog razvoja;

B. budući da se multilateralni trgovinski sustav utemeljen na pravilima trenutačno suočava s ozbiljnom krizom koja ugrožava temeljne funkcije te organizacije, tj. utvrđivanje osnovnih pravila i strukture za međunarodnu trgovinu te djelotvorno rješavanje sporova i provedbu odluka u vezi s njima;

C. budući da je 11. prosinca 2019. žalbeno tijelo WTO-a prestalo biti operativno, što je dovelo do prekida funkcionalnog, neovisnog i nepristranog žalbenog procesa;

D. budući da WTO u sklopu cilja održivog razvoja 14.6 ima jasan mandat da sudjeluje u pregovorima o subvencioniranju ribarstva kako bi postigao sporazum kojim se zabranjuju određeni oblici subvencioniranja ribarstva koji doprinose prekomjernom kapacitetu flote i prelovu ribe, s ciljem poticanja održivog upravljanja resursima za ribarstvo;

E. budući da je pandemija bolesti COVID-19 stvorila jedinstvene izazove za multilateralni trgovinski sustav, stavivši na dnevni red ključno pitanje trgovine i zdravlja;

F. budući da su, unatoč očitim ili prikrivenim ograničenjima izvoza, trgovina i multilateralni sustav općenito imali pozitivnu ulogu u borbi protiv pandemije; budući da je pandemija također razotkrila slabosti i ranjivosti, osobito u ključnim lancima opskrbe; budući da se, u tom kontekstu, WTO-ova funkcija praćenja pokazala korisnom u smislu da članice trebaju pokazati transparentnost s obzirom na trgovinu i mjere vezane uz trgovinu provedene u kontekstu bolesti COVID-19;

G. budući da će se 12. ministarska konferencija WTO-a održati u Ženevi (Švicarska) od 30. studenoga do 3. prosinca 2021.;

1. ponovno ističe svoju potpunu predanost trajnoj vrijednosti multilateralizma i ističe da je ključno da multilateralni sustav upravlja trgovinom; poziva na donošenje trgovinskog programa koji bi se temeljio na pravednoj trgovini zasnovanoj na pravilima u korist svih, čime bi se doprinijelo održivom gospodarskom rastu i blagostanju, jačajući mir i sigurnost; naglašava važnost ciljeva održivog razvoja, kao i socijalnih, ekoloških i ljudskih prava, te jamčenja primjene multilateralno dogovorenih i usklađenih pravila na sve;

2. upozorava na to da je WTO u opasnosti od gubitka legitimnosti ako se sve članice ne obvežu na uspješan ishod 12. ministarske konferencije; smatra da 12. ministarska konferencija treba biti službeno polazište unaprjeđenja i modernizacije WTO-a kako bi se zajamčilo da može utjecati na izazove 21. stoljeća, uključujući pitanja kao što su klimatske promjene i održivost; potiče sve članice da se u kontekstu oporavka nakon pandemije bolesti COVID-19 konkretnije usmjere na nekoliko ključnih opipljivih ishoda koji pokazuju da se WTO može suočiti s trenutačnim izazovima; poziva članice da kao minimum postignu multilateralni sporazum o zabrani neodrživih subvencija za ribarstvo, kao i o odgovoru na pandemiju, ograničenom paketu za poljoprivredu i pokretanju inicijative za institucionalnu reformu, uključujući proces koji bi doveo do potpuno funkcionalnog sustava rješavanja sporova najkasnije do 13. ministarske konferencije; upozorava sve članice da bi u odsutnosti značajnih ishoda na 12. ministarskoj konferenciji neke članice mogle tražiti alternativne forume za donošenje pravila, čime bi se mogla ugroziti budućnost multilateralnog trgovinskog sustava; pozdravlja imenovanje nove glavne direktorice WTO-a, Ngozi Okonjo-Iweala, i pohvaljuje njezinu iznimnu predanost multilateralizmu;

3. ističe ključnu važnost postizanja sporazuma o štetnim subvencioniranjima za ribarstvo za vjerodostojnost WTO-a kao multilateralne institucije, što podrazumijeva učinkovito pokretanje brzog i značajnog smanjenja određenih oblika subvencioniranja za ribarstvo koje doprinose prekomjernom kapacitetu i prelovu ribe te eliminaciju subvencioniranja koje doprinose nezakonitom, neprijavljenom i nereguliranom ribolovu (NNN) s ciljem osiguravanja održivog iskorištavanja morskih resursa; u tom kontekstu naglašava načelo zajedničkih, ali različitih odgovornosti s obzirom na opseg štetnih subvencioniranja, poštujući potrebu za posebnim i različitim postupanjem u skladu s ciljem održivog razvoja 14.6; ističe da više od 39 milijuna ljudi izravno ovisi o morskom ribolovu, a nekoliko milijuna ljudi više ovisi o njemu u nizvodnim industrijama; smatra da je takav sporazum presudan ne samo za vjerodostojnost WTO-a s obzirom na postizanje multilateralnih sporazuma, već da predstavlja i preduvjet za demonstriranje snažne veze između multilateralnog trgovinskog sustava i ciljeva održivog razvoja; ističe važnost objašnjavanja stava i internih pravila EU-a s ciljem povećavanja njegove vjerodostojnosti;

4. prepoznaje ključnu ulogu trgovinske politike tijekom pandemije bolesti COVID-19; ponovno ističe svoju rezoluciju od 10. lipnja 2021. naslovljenu „Odgovor na globalni izazov bolesti COVID-19: učinci izuzeća od primjene Sporazuma WTO-a o trgovinskim aspektima prava intelektualnog vlasništva (TRIPS) na cjepiva, lijekove i opremu protiv bolesti COVID-19 te na povećanje proizvodnje i proizvodnih kapaciteta u zemljama u razvoju”; u tom pogledu naglašava potrebu da se definira osnovni sporazum s ciljem eliminacije carina na farmaceutske i medicinske proizvode, ukidanja pravila o ograničenjima izvoza, utvrđivanja pravila o transparentnosti i globalnoj suradnji u kriznim vremenima, u ministarskoj deklaraciji u skladu s inicijativom o trgovini i zdravlju; vjeruje da je takav sporazum iznimno važan kako bi se pokazala relevantnost WTO-a; poziva na osnivanje novog stalnog Odbora za trgovinu i zdravlje na 12. ministarskoj konferenciji kako bi se pomoglo vladama u provedbi postojećih iznimki i fleksibilnosti u međunarodnom trgovinskom pravu te postavljanju temelja za trgovinski stup za pregovore o budućem međunarodnom sporazumu o odgovoru na pandemiju; smatra da su mnoge zemlje, osobito zemlje u razvoju, suočene s poteškoćama u primjeni fleksibilnosti TRIPS, osobito članka 31bis; podsjeća da EU treba aktivno sudjelovati u pregovorima utemeljenima na tekstu o privremenom izuzeću od primjene TRIPS-a; s tim u vezi poziva EU da podrži odobrenje privremenog izuzeća od nekih odredbi sporazuma TRIPS za COVID-19 kako bi se poboljšao pravovremeni globalni pristup cjenovno pristupačnim cjepivima, terapeutici i dijagnostici u pogledu bolesti COVID-19 rješavanjem globalnih ograničenja proizvodnje i nestašica u opskrbi;

5. poziva sve članice WTO-a da poštuju svoje obveze s obzirom na transparentnost u svim poljoprivrednim stupovima, kao i da postignu sporazum o sustavnim poboljšanjima iznesenima u prijedlogu ministarske odluke o poboljšanju transparentnosti u poljoprivredi u dokumentu JOB/AG/213 uz sufinanciranje EU-a; ističe važnost donošenja plana rada o domaćim potporama koje dovode do iskrivljavanja trgovinske razmjene uključujući trajno rješenje za držanje javnih rezervi kako zahtijeva Ministarska deklaracija s Balija, uz obvezan sustav obavještavanja utemeljen na učinkovitom mehanizmu tehničke podrške i razvoja kapaciteta kako bi se osiguralo da su programi držanja javnih rezervi proporcionalni i usklađeni s ciljem sigurnosti hrane te kako bi se iskrivljavanje trgovinske razmjene i nepovoljne posljedice za sigurnost hrane drugih članica sveli na minimum; ističe da je potrebno prilagoditi Sporazum o poljoprivredi kako bi se odgovorilo na izazove današnjice i kako bi se osigurali pošteniji uvjeti natjecanja uzimajući u obzir načine proizvodnje; podržava glavnu direktoricu Okonjo-Iweala u njezinom pozivu na paket WTO-a za sigurnost hrane;

6. smatra da je sada hitno potrebno provesti temeljitu reformu WTO-a u svjetlu duboke krize s kojom se ta organizacija suočava, ali također zbog dugotrajnog nedostatka napretka u pogledu Razvojnog plana iz Dohe (DDA) i naglašava da relevantna pitanja Razvojnog plana iz Dohe trebaju ostati na dnevnom redu; poziva članice WTO-a da temeljito preispitaju nekoliko aspekata WTO-a, posebno njegove funkcije praćenja, pregovaranja i rješavanja sporova, u cilju povećanja njegove djelotvornosti, uključivosti, transparentnosti i legitimnosti; potiče sve članice WTO-a da se usredotoče na konstruktivan proces promjena kako bi se WTO modernizirao i opremio alatima za djelotvorno rješavanje trgovinskih izazova 21. stoljeća te kako bi se uspostavio institucijski mehanizam i jasan vremenski okvir za nastavak programa reformi na 12. ministarskoj konferenciji s ciljem postizanja konkretnih rezultata najkasnije do 13. ministarske konferencije;

7. pozdravlja napomene veleposlanika SAD-a Taija o WTO-u od 14. listopada 2021., posebno jasnu predanost reformi svih triju funkcija te organizacije; očekuje da će SAD sada započeti s konkretnim prijedlozima za napredak; potiče SAD da se obveže na pokretanje konstruktivnog procesa pregovora o reformama rješavanja sporova na 12. ministarskoj konferenciji tako da potpuno funkcionalan sustav bude na snazi najkasnije do 13. ministarske konferencije;

8. duboko žali zbog neriješene situacije u žalbenom tijelu WTO-a koja globalnom trgovinskom sustavu oduzima provediv sustav rješavanja sporova; upozorava na to da je bez funkcionalnog žalbenog tijela WTO nemoćan i da će se tendencija kršenja multilateralnih sporazuma samo povećati; napominje da je trenutno zabilježeno više od 15 slučajeva za žalbu, bez mogućnosti revizije; snažno potiče sve članice WTO-a da se u potpunosti angažiraju i rade na rješenjima za potpuno funkcionalan dvostupanjski sustav rješavanja sporova s potpuno funkcionalnim i neovisnim žalbenim tijelom što je prije moguće; snažno podržava nedavne inicijative EU-a za sklapanje sporazuma s našim glavnim trgovinskim partnerima koji održavaju, na privremenom temelju, funkcionalni proces rješavanja sporova među članicama WTO-a koje sudjeluju u tome; podsjeća da bi obvezujući, dvorazinski neovisni proces trebao ostati glavni cilj strategije EU-a; ističe da će za uspješnu reformu biti potrebni angažman na stvarnim problemima svih uključenih strana i postizanje dogovora o kompromisnom rješenju; potiče relevantne dionike da se do kraja 12. ministarske konferencije dogovore s obzirom na daljnji rad na srednjoročnim i dugoročnim područjima reforme, od kojih je neka potrebno završiti prije sljedeće ministarske konferencije (MC13); podržava nedavni prijedlog Komisije za reformu uredbe o provedbi kako bi se zajamčilo da EU ima odgovarajuće alate za provedbu obveza trećih zemalja;

9. poziva Komisiju i Vijeće da surađuju sa svim članicama WTO-a kako bi pokrenuli raspravu o uvođenju novih pravila za uklanjanje postojećih nedostataka u pravilniku kada je riječ o nepoštenim trgovinskim praksama, krivotvorenju, subvencijama kojima se narušava tržište, poduzećima u državnom vlasništvu i prisilnom prijenosu tehnologije;

10. uvjeren je da trenutačno razlikovanje između razvijenih zemalja i zemalja u razvoju ne odražava ekonomsku stvarnost i da to može biti prepreka napretku kruga pregovora iz Dohe; apelira na napredne zemlje u razvoju da preuzmu svoj dio odgovornosti i daju doprinos razmjeran njihovoj razini razvoja; smatra da je potrebno preispitati i revidirati mehanizam posebnog i različitog postupanja uz prikladno uključivanje svih članica WTO-a kako bi se bolje odrazili indeksi ljudskog razvoja dok se štiti prostor za politiku koji se suočava s nepoštenom trgovinom te zbog toga poziva članice WTO-a da revidiraju sustav; ipak ističe da bi samoprocjena statusa razvoja kao jedini kriterij mogla dovesti do nepoštene trgovine;

11. očekuje da će reforma WTO-a stvoriti jednostavniji način za integraciju otvorenih plurilateralnih sporazuma u multilateralnu strukturu kako bi se osigurao napredak u područjima koja nisu dovoljno razvijena za potpuno članstvo; poziva sve članice da razmisle o načinu razvoja novog sustava za pojačanu suradnju kakav se koristi u Europskoj uniji, s jasnim pravilima o minimalnom broju članica koje bi trebale sudjelovati u plurilateralnoj inicijativi i na temelju toga razviju jednostavan mehanizam koji bi omogućio integraciju nastalih sporazuma u strukturu WTO-a;

12. pozdravlja i podržava široko članstvo, ambiciozan pregovarački plan i dosadašnji napredak u pogledu plurilateralnih pregovora WTO-a o pravilima e-trgovine; poziva na trud kako bi se zaključili pregovori o usklađenosti s pravilima WTO-a; podsjeća na svoje stajalište da mogući sporazum treba zajamčiti pristup tržištu za robu i usluge povezane s e-trgovinom u trećim zemljama, kao i zaštitu prava potrošača i radničkih prava; ističe potrebu za pojednostavljivanjem poslovne inovacije i protoka podataka, potpuno u skladu sa zakonima EU-a o zaštiti privatnosti i zaštiti podataka; priznaje moguću pravnu nesigurnost s kojom se suočavaju poduzeća i istraživači koji se koriste osobnim podacima i utjecaj koji ona može imati na inovaciju; hitno poziva na mjere za povećavanje pravne sigurnosti za dionike ovisno o korištenju podacima za prethodno odobrene postupke korištenja podacima, kao i za pseudonimizaciju i anonimizaciju; naglašava da bi članice WTO-a trebale izraziti svoju kontinuiranu potporu pregovorima i utvrditi jasan vremenski okvir za daljnji napredak; podržava pretvaranje sadašnjeg moratorija WTO-a na elektronički prijenos podataka u trajan;

13. hitno poziva na ispitivanje mogućnosti za pojednostavljivanje protoka podataka sa strateški važnim trećim zemljama; napominje da se europska poduzeća koja posluju u nekim trećim zemljama sve više suočavaju s neopravdanim preprekama i digitalnim ograničenjima; ističe da bi se u tu svrhu zahtjevi u pogledu lokalizacije podataka prema potrebi trebali izbjegavati, da podaci moraju biti obuhvaćeni sporazumima EU-a o slobodnoj trgovini te da se nastojanja da se s trećim zemljama zaključe odluke o primjerenosti moraju ubrzati;

14. napominje da se zbog pravnih zahtjeva trgovina još uvijek oslanja na značajnu količinu dokumenata u papirnatom obliku, što je skupo, neučinkovito i predstavlja rizik tijekom globalnih kriza; ističe potrebu za ispitivanjem uporabe elektroničkih trgovinskih dokumenata, što će povećati učinkovitost i sigurnost te smanjiti utjecaj na okoliš; naglašava potrebu za promjenom međunarodnog prava kako bi se dopustila uporaba elektroničkih dokumenata u trgovini;

15. hitno poziva na proširivanje Sporazuma o informacijskoj tehnologiji (ITA); priznaje da ITA promovira globalnu digitalizaciju proizvodnje i da bi se taj proces trebao razvijati kako bi uključio širi spektar proizvoda; poziva na znatnije napore kako bi se eliminirale carine na trgovinu IKT proizvodima; naglašava pozitivne trgovinske učinke proširenja geografske pokrivenosti kako bi se uključilo više zemalja;

16. smatra da bi ishod 12. ministarske konferencije trebao polučiti program trgovinske politike utemeljen na djelovanju kojim se podupiru ciljevi održivog razvoja do 2030. i Pariški sporazum; snažno potiče članice WTO-a da razmotre sve moguće mjere kako bi se doprinijelo ograničavanju emisija stakleničkih plinova u skladu s UNFCCC-om, ojačala usklađenost s Pariškim sporazumom i klimatskom neutralnošću te poboljšala suradnja u WTO-u po pitanju mjera usvojenih na domaćem tržištu, uključujući uvođenje standardnih taksonomija zelenog računovodstva kako bi se privatnom i javnom sektoru pomoglo da identificiraju održive gospodarske aktivnosti, kao i značajno štetne aktivnosti, te mjere koje se bave curenjem ugljika; pozdravlja inicijativu Komisije o trgovini i klimi; poziva Komisiju da predstavi posebne prijedloge; nadalje, naglašava potrebu za unapređenjem rasprave o robama i uslugama koje pomažu u suočavanju s okolišnim i klimatskim izazovima; ističe da je potrebno ubrzati pregovore o Sporazumu o ekološkim dobrima koji podupire ozelenjivanje industrija i pristojan pristup prelasku na klimatski prihvatljive tehnologije, a koji je usredotočen na posao; predlaže poboljšanu koordinaciju između WTO-a i drugih međunarodnih institucija kao što su Organizacija za ekonomsku suradnju i razvoj i Međunarodni monetarni fond, kako bi se uhvatilo u koštac s curenjem ugljika;

17. potvrđuje poveznicu između rodne jednakosti i uključivog razvoja te ističe da je osnaživanje žena presudno za iskorjenjivanje siromaštva te da su istovremeno uklanjanje prepreka sudjelovanju žena u trgovini i rješavanje nepovoljnih učinaka trenutnih trgovinskih pravila na žene u njihovim višestrukim ulogama ključan element gospodarskog razvoja; potiče sve članice WTO-a da potpišu Deklaraciju iz Buenos Airesa o trgovini i ekonomskom osnaživanju žena iz 2017., a njezine 123 potpisnice snažno potiče da ispune svoje obveze; apelira na Komisiju da radi na snažnoj ministarskoj deklaraciji koja bi mogla poslužiti kao plan za provedbu Deklaracije iz Buenos Airesa iz 2017.;

18. pozdravlja postignuti napredak i poziva na konačni završetak plurilateralnih rasprava o domaćoj regulaciji usluga jer bi to bio značajan korak naprijed i dokaz da je napredak moguć u plurilateralnom okruženju u kontekstu WTO-a;

19. očekuje da se u ministarskoj deklaraciji ocijeni napredak postignut u plurilateralnim pregovorima o olakšavanju ulaganja;

20. pozdravlja napredak i u pogledu zajedničke inicijative pokrenute u Buenos Airesu za mikropoduzeća, mala i srednja poduzeća te priznavanje paketa za mikropoduzeća, mala i srednja poduzeća u prosincu 2020.; prepoznaje da je pandemija bolesti COVID-19 imala značajan negativan utjecaj na mala i srednja poduzeća te izražava potporu programu rada WTO-a za mikropoduzeća, mala i srednja poduzeća, kojim se načelo „počnimo od malih” integrira u pravila WTO-a; poziva sve članice WTO-a da se pridruže ovoj inicijativi;

21. poziva Komisiju i Vijeće da surađuju s drugim članicama WTO-a kako bi se zajamčilo da WTO aktivno doprinosi većem poštovanju prava radnika diljem svijeta, posebno na temelju standarda rada Međunarodne organizacije rada (ILO) i iznesu konkretne prijedloge; podsjeća na važnost širenja najboljih praksi u vezi s dužnom pažnjom; pozdravlja prijedlog SAD-a u pogledu prisilnog rada kao dio šireg nastojanja da se u WTO integriraju standardi rada, čime bi se uspostavili jednaki uvjeti na međunarodnoj razini, te ističe potrebu za sporazumom kojim će se uspostaviti jednaki uvjeti na međunarodnoj razini; preporučuje osnivanje radne skupine za prava radnika kao prvi korak prema napretku tog plana;

22. naglašava da je transparentnost ključna za jamčenje stabilnog okruženja za trgovinu i ulaganje; smatra da je važno poboljšati transparentnost postupaka praćenja snažnijim poticanjem članica WTO-a da poštuju zahtjeve za obavješćivanje, smanjenjem složenosti tih postupaka te omogućivanjem izgradnje kapaciteta, dok bi namjerno nepoštovanje tih pravila trebalo obeshrabriti te se s njime suočiti; poziva članice WTO-a da razmotre jačanje uloge tajništva WTO-a u tom pogledu;

23. poziva Komisiju i Vijeće da se pobrinu za to da Parlament i dalje bude intenzivno uključen u pripreme za 12. ministarsku konferenciju te da ga tijekom ministarske konferencije 2021. redovito obavještavaju i s njim se savjetuju;

24. poziva članice WTO-a da zajamče demokratski legitimitet i transparentnost jačanjem parlamentarne dimenzije WTO-a i parlamentarne konferencije; naglašava važnost rada zajedničke parlamentarne konferencije Europskog parlamenta i Međuparlamentarne unije (IPU) o WTO-u; naglašava da je potrebno zajamčiti bolji pristup trgovinskim pregovorima za parlamentarce i njihovo sudjelovanje u oblikovanju i provedbi odluka WTO-a;

25. poziva članice WTO-a da poboljšaju komunikaciju sa svim dionicima, uključujući civilno društvo i poslovne organizacije, kao i da pojačaju suradnju s drugim međunarodnim organizacijama kao što je Međunarodna organizacija rada i općenito sustav UN-a; očekuje od čelnika da na različitim razinama više komuniciraju o prednostima trgovine utemeljene na pravilima;

26. podupire napore za revitalizaciju pristupnih pregovora sa zemljama promatračima, posebno sa Srbijom, Kosovom te Bosnom i Hercegovinom; poziva na brzo zaključenje pregovora o nacrtima izvješća radne skupine;

27. hitno poziva na veće napore za proširenje članstva u Općem sporazumu o javnoj nabavi WTO-a, posebno na Kinu i druga gospodarstva u nastajanju;

28. poziva na obnovljene napore za usklađivanje pravila o nepovlaštenom podrijetlu kako je predviđeno u Sporazumu o pravilima o podrijetlu;

29. poziva sve članice WTO-a da ratificiraju prilog K konvencije Svjetske carinske organizacije iz Kyota kako bi se smanjila carinska birokracija;

30. nalaže svojem predsjedniku da ovu Rezoluciju proslijedi Vijeću, Komisiji, vladama i parlamentima država članica te glavnom direktoru WTO-a.

(1) Ministarska deklaracija iz Dohe (WT/MIN(01)/DEC/1) od 14. studenoga 2001.

(2) SL C 356, 4.10.2018., str. 34.

(3) SL C 363, 28.10.2020., str. 113.

(4) SL C 232, 16.6.2021., str. 62.

(5) Usvojeni tekstovi, P9_TA(2021)0250.

(6) Usvojeni tekstovi, P9_TA(2021)0283.

(7) https://www.europarl.europa.eu/cmsdata/158345/outcome_document-final-e.pdf

(8) WTO WT/GC/223, 24. studenoga 2020.

(9) Međuvladin panel o klimatskim promjenama, 2021.: Summary for Policymakers (Globalni izgledi u području kemikalija II.: sažetak za tvorce politika). U: „Climate Change 2021: The Physical Science Basis. Contribution of Working Group I to the Sixth Assessment Report of the Intergovernmental Panel on Climate Change (IPCC)”.